**Formácia kňazov a spolupráca s laikmi
v pastorácii manželstva a rodiny**

Badín, 29.10.2014.

Keď raz Ján Pavla II. hovoril o prácach svojich životopiscov a o tom, ako zdôrazňujú jeho štátnickú úlohu ako pápeža poznamenal: „*Chcú ma pochopiť zvonka. Mňa však možno pochopiť iba zvnútra.*“

Čo znamená toto „zvnútra“? Ako spoznať čo spôsobilo rozšírenie srdca Karola Wojtylu až na srdce schopné otcovsky objať celý svet?
Mojou snahou je v rámci tohto krátkeho príhovoru objasniť niekoľko momentov ktoré z Karola Wojtylu urobili „*pápeža rodiny*“. Sv. Otec František v rámci svojej homílie pri svätorečení povedal: „S*v. Ján Pavol II. bol pápežom rodiny. On sám raz povedal, že by chcel, aby sa naňho spomínalo ako na pápeža rodiny*.“

Ako Wojtyla dozrieval, dôležité otázky ktoré ho trápili najskôr kládol do úst svojich divadelných postáv. Neskôr začal svoje myslenie systematizovať a hľadať korene pochopenia reality života človeka prostredníctvom štúdia filozofie. Od septembra 1951 (po 5 rokoch kňazstva) sa začína veľmi seriózne trápiť otázkou: „*Prečo máme byť morálni?“* Je to otázka ktorá trápila nie jeho osobne, ale jeho priateľov, ktorých chcel dať nielen biblickú odpoveď, ale keďže ich mal rád napriek tomu, že mnohí z nich po vojne stratili svoju vieru v Boha, predsa skúmal, či môže človek vôbec hovoriť o morálke, ak by pritom nemal hovoriť o Bohu ... teda iba na základe pozorovania skúseností každodennej reality. Hlavná otázka jeho doktorskej práce bola: „*Je možné vytvoriť pevný filozofická základ morálneho života čisto na báze etiky a filozofie?*“ (Fenomenelógia Maxa Schellera)? Po dvoch rokoch úsilia si mladý kňaz vo svojej habilitačnej práci odpovedal záporne.

Nechcem hovoriť o Wojtylovej habilitácii. To, čo je však obdivuhodné, je Wojtylov neutíchajúci pastoračný záujem o konkrétneho človeka a aj jeho chápanie kňazskej služby ako „stretnutia s človekom“. Počujeme to dosť často z úst súčasného Sv. Otca Františka. Wojtylova otvorenosť pri stretnutí s druhými bola vždy istým spôsobom „o nazretí“ do ich filozofie života.

Sám o tom píše takto: „*Záujem o človeka ako osobu bol vo mne oddávna. Azda to súviselo s tým, že som nikdy nemal zvláštnu záľubu v prírodných vedách. Stále ma však nadchýnal človek ... a tak som sa začal človekom zaoberať ako s ústrednou témou pastoračnej aktivity. V týchto rokoch sa pre mňa stali najdôležitejšími mladí, ktorí mi kládli otázky ani nie tak o Božej existencii, ale o tom, ako žiť čiže o spôsobe riešenia problémov lásky a manželstva. Z našich kontaktov z účasti na problémoch ich života sa zrodila štúdia, ktorej obsah som zhrnul pod názvom „Láska a zodpovednosť“.*

*Teda genealógia mojich štúdií zameraných na človek a na ľudskú osobu je predovšetkým pastoračná. Aj v diele Láska a zodpovednosť som formuloval pojem personalistická norma práve z pastoračnéh opohľadu. Osoba je bytie, pre ktoré je jediným vhodným rozmerom láska. Voči osobe sme spravodliví vtedy, keď ju milujme: toto platí tak pre Boha, ako aj pre ľudí. Láska k osobe vylučuje, aby sme s ňou zaobchádzali ako s objektom potešenia*.“ (Prekročiť prah nádeje: 177-178)

Môžeme povedať, že Wojtyla mal šťastie. Bol pozorný na ľudí a okolo neho boli mladí, ktorí chceli vedieť odpovede na tie najvážnejšie otázky ľudského života. Mladí boli ochotní sa ho pýtať na svoje prežívanie lásky, odhaľovať svoje srdce a nechať sa obohatiť. Aké vzácne sú dnes takého stretnutia!

*Toto povolanie k láske je prirodzeným prvkom, cez ktorý sa s mladými dá nadviazať veľmi úzky kontakt. Ako kňaz som na to veľmi skoro prišiel. Akoby ma čosi vnútorne pobádalo ísť týmto smerom. Mladých ľudí na manželstvo treba pripravovať, láske ich treba učiť. Láska nie je čosi, čo sa dá naučiť a predsa nie je nič dôležitejšie, ako sa jej učiť! Už ako mladý kňaz som sa naučil milovať ľudskú lásku. Toto je jedna zo základných tém, na ktorú som sústredil svoje kňazstvo, svoju službu na kazateľnici, v spovednici a tiež cez písané slovo. Ak sa miluje ľudská láska, rodí sa aj živá potreba nasadiť všetky sily v prospech „krásnej lásky“.*

*Keďže láska je krásna, mladí ľudia v láske hľadajú v podstate krásu, chcú aby ich láska bola pekná. A keď aj podľahnú slabosti a sledujú vzory, ktoré je možné označiť za pohoršenie súčasného sveta (a, bohužiaľ sú to veľmi rozšírené vzory) v hĺbke srdca predsa len túžia po peknej a čistej láske. To platí tak pre chlapcov, ako aj pre dievčatá. V skutočnosti vedia, že takúto lásku im nemôže dať nikto iba Boh. A preto sú ochotní nasledovať Krista bez toho, že by brali do úvahy obete, ktoré s tým môžu byť spojené.* (Prekročiť prah nádeje: s. 120)

Od roku 1954 začal Wojtyla učiť na Katolíckej univerzite v Lubline. V r. 1957 – 1959 sa v prednáškach zameriava na etiku sexuality. V roku 1960 vydáva knihu „*Láska a zodpovednosť*“. Táto Wojtylova prvá kniha bola syntézou mnohých dimenzií jeho života a života jeho priateľov.

V knihe „*Láska a zodpovednosť*“ vysvetľoval rovnaké problémy ktoré jazykom drámy – poézie i prózy skúmal už predtým napríklad v divadelnej hre „*Pred klenotníctvom*“ (aj táto vychádza knižne a to v tom istom roku ako Láska a zodpovednosť). Je to vlastne tá istá kniha prerozprávaná iným spôsobom. To isté prerozprávanie pravdy hľadanej rozličnými spôsobmi počas predchádzajúcich rokov aby bol čo najzrozumiteľnejší. „Pred klenotníctvom“ je poetická meditácia o tajomstve manželstva. Zároveň je ešte hlbšou úvahou o tom, ako človek hľadá vlastnú cestu a pokúša sa na nej žiť ako tvor stvorený na obraz Boha. Wojtyla mal obdivuhodnú pamäť na dialógy. Aj po rokoch ich je schopný autenticky reprodukovať a odhaliť svoje stretnutie s priateľmi.

Karol Wojtyla sa stal v r. 1958 pomocným biskupom. Keď kniha „*Láska a zodpovednosť*“ vyšla, vyvolala nemalý údiv že biskup sa venuje týmto témam. Wojtylovi začiatkom 60 rokov naznačovali, že otázky sexuálneho života nie sú hodné postavenia kňaza a biskupa. Wojtyla s takýmito názormi nesúhlasil. Povedal: „*Ak kňazi a biskupi nehovoria s veriacimi úprimne a otvorene o túžbe a sexuálnom naplnení, zanedbávajú svoje pastoračné povinnosti*“. Bolo to ešte pred vypuknutím sexuálnej revolúcie a Druhým Vatikánskym koncilom. Je to skutočný teologický pokrok.

Karol Wojtyla hovoril svojim študentom o tom, že oni ho učia. Nie tým, že by ho poúčali, ale tým, že zdieľajú s ním svoje názory. On nemal iný materiál o ktorý by sa oprel keď mal prednášať. Mal pred sebou konkrétnych ľudí a hľadal ich šťastie. Tí najlepší študenti slúžili Wojtylovi ako akési laboratórium pre jeho vlastné myšlienky. So študentmi filozofie, psychológie a medicíny diskutoval o poznámkach k svojej knihe o etike sexuálneho a manželského života, ktorá sa mala volať tak ako jeho monografické prednášky v nasledujúcich dvoch rokov – Láska a zodpovednosť. Poznámky kolovali medzi študentmi. Každý deň si vždy iný študent pripravil poznámky k danej kapitole o ktorej potom diskutovala celá skupina. Wojtyla však chcel predovšetkým vedieť aj to, či má text pre nich aj nejaký praktický a ľudský význam. Nezanedbávať systematickú katechetickú prípravu v oblasti manželskej čistoty. S týmto mal Wojtyla osobnú skúsenosť možno ako jeden z mála a to vďaka jeho osobnej zrelosti a hľadaniu pravdivých odpovedí na neľahké otázky svojich priateľov ktorí s ním zdieľali svoje životy.

Hádam toľko poodhalenie osobnosti sv. Jána Pavla II. a pozadiu k jeho vyformovaniu sa až k titulu „*pápež rodiny*“. Dovolím si urobiť jeden priebežný záver: Už v pastoračnom pláne Cirkvi 2007-13 bol záujem vybudovať Centrá pre rodinu v každej diecéze (bod 39). A hoci je to apel už od roku 2001, nedarí sa to. Prečo? Podľa mňa nie z dôvodu nedostatku vôle, či dokonca financií... Problém je inde. Osobne sa mi zdá, že Centrá pre rodinu by mali vznikať prirodzenejšie – v priebehu desaťročia a to vo okolí kňazov ktorí dnes slúžia ako školskí kapláni, alebo kapláni v UPC. Podľa mňa je potrebný tento 10 – 15 ročný horizont pre dozretie kňaza do témy manželstva a rodiny, ale súčasne je potrebné veľmi jednoznačne tomuto ako aj každému inému kňazovi toto očakávanie a víziu služby rodinám ktorú začne vykonávať po pár rokoch služby v pastorácii mládeže predostrieť. Dospievanie s mládežou až do témy rodiny je myslím nevyhnutné. Každý kňaz si vychováva pre seba a ja vidím, že výchova pre druhého kňaza naráža na prekážky len veľmi ťažko prekonateľné.

Môžem povedať, že podľa môjho vnímania prepojenie medzi dvomi existujúcim centrami pre mládež a rodinnými iniciatívami je veľmi slabé. Vyžaduje si to čas, ale nutne cítim vytvoriť takýto typ pastoračného prepojenia. Kňaz ktorý vstupuje do špeciálnej služby pre mládež a vie, že o 10 rokov bude zaradený do špeciálnej služby s rodinami bude celom iste vychovávať mládež inak ako záujmovým a voľnočasovým spôsobom, či aktivitami zameranými na osobnostný rast. Myslím, že takto je to vedením Ducha Svätého rozbehnuté u o. Pavla Hudáka vo Vysokej nad Úhom, ale neviem či ešte niekde v rámci pastorácie mládeže na Slovensku. A pritom na pastoráciu mládeže máme vyčlenených toľko školských a univerzitných kaplánov! Je potrebné dorastať s mládežou s víziou budúcej pastorácie manželstva a rodinu. Vtedy vnímam že bude spolupráca medzi kňazmi a laikmi v oblasti špeciálnej pastorácie rodín ako efektívna.

Moja otázka do pléna: Ako vzbudiť v rámci formácie záujem o človeka – ako pomôcť naplniť povolanie k láske – ako dorastať s mládežou? Cítite aj vy laici svoje nezastupiteľné miesto v tejto formácii?

Milí priatelia! Chcel by som Vás prosiť aj o jedno prepáčenie: Prepáčte nám kňazom, že téma manželstva a rodiny neraz čelí medzi nami kňazmi latinského obradu akémusi vzdoru. Neraz narážate na zdržanlivý alebo odmietavý postoj k téme manželstva a rodiny. My totiž rozmýšľame nad čistotou v kontexte zdržanlivosti a ak uvažujem o manželstve sme dobrí vo vymenovaní dôvodov prečo nemať svoju rodinu. Nevieme čo to znamená manželská čistota, nanajvýš si pod tým predstavíme zápas o manželskú vernosť.

Aká nesmierne dôležitá je vaša túžba hľadať odpovede spolu s Vaším kňazom na to, ako správne žiť lásku aby som nestratil Božiu milosť! Spoznávať čo si o tom mojom vnímaní cesty ku manželskej svätosti a spoločnému šťastiu myslí kňaz. Formovať ho môžete neraz len vy. Ja hovorím, že formácia kňazov v oblasti manželstva a rodiny sa dominantne môže odohrať v čase kaplánskej služby. V seminári je neraz príliš skoro a po začať po piatich rokoch kňazstva je už neskoro.

Aj ja ako kňaz Vám dosvedčujem, že sú pre mňa mimoriadne vzácni všetci, ktorí sa mi otvoria a zdôveria. Buďte takýmito priateľmi s kňazom. Tých čo zdieľajú svoj život s nami je však málo! Otcami nás robíte aj Vy – tým, že nám otvárate svoje životné osudy a prosíte o vedenie. Navyše téma rodiny je v spoločnosti čím ďalej tým viac kontroverzná a my sa ňou v rámci svojej formácie nestretávame z iného ako liturgického, alebo právneho hľadiska. Možno panuje strach venovať sa tejto téme viac priestoru v rámci formácie a vzdelávania v kňazských seminároch z obavy o stratu povolaní. Bol by som však rád ak by tomu tak nebolo. Teológia manželstva a rodiny otvára cestu k viere a k službe v rámci farnosti, ktorá je rodina rodín.

Synodálni otcovia niekoľkokrát zdôraznili, že katolícke rodiny sú povolané na to, aby sa stali aktívnymi subjektmi celej pastorácie rodín. Bez tejto formy evanjelizácie, vykonávanej prostredníctvom dobročinnej lásky a svedectva kresťanskej chudoby, hrozilo by ohlasovaniu evanjelia - ktoré je tiež prvým skutkom lásky - nebezpečenstvo, že sa mu nebude rozumieť, alebo že zapadne do toho mora slov, ktorým nás dnešná spoločnosť komunikácie každodenne zaplavuje. Láska skutkov dáva láske slov nespochybniteľnú silu (por. Novo Milenio Ineunte 50)

Kardinál Luis Antonio Tagle z Manily pred mesiacom povedal, že je „šokovaný“ odpoveďami z celosvetového prieskumu ohľadom cirkevného učenia o rodine ktorý sa uskutočnil pred októbrovou mimoriadnou synodou biskupov. V rozhovore pre agentúru Catholic News Service kardinál povedal, že mu odpovede pripadajú: „*šokujúce – ak môžem použiť toto slovo..., pretože takmer vo všetkých častiach sveta z prieskumu vyplynulo, že cirkevné učenie o rodinnom živote nie je ľuďom jasné*“. Ďalej pokračoval: „*Zdá sa, že jazyk ktorým Cirkev toto učenie predkladá asi nie je ľuďom zrozumiteľný. Takže toto je moja nádej: Nie v zmenu učenia ako takého – ako by bolo možné zmeniť biblické učenie? –, ale skôr, že Cirkev zameria svoj pastoračný a evanjelizačný záujem na túto problematiku: Ako prekladať evanjelium rodiny súčasnej generácii s vedomím jej obmedzení, jej vedomosti a jej jedinečných skúseností? Nemali by sme hovoriť len medzi sebou. Evanjelium rodiny, dobrá správa, ktorou je rodina, by mala byť zvestovaná rodinám tam kde sú a takým aké sú*.“[[1]](#footnote-1)

Z Centra pre rodinu Banskobystrickej diecézy sa Vám snažíme poskytovať podporu: Od hosťovských prednášok po mnohých miestach v rámci Slovenka, cez rozhlasové katechézy na Rádiu Lumen vždy v nedeľu doobeda o 10:00[[2]](#footnote-2), pokračujúc spoluprácou s rehoľami a občianskymi združeniami, až po stretnutia jednotlivcov zapálených pre tému teológie tela. Teším sa rastúcemu počtu publikácií k téme teológie manželstva a rodiny ktoré Vám kladiem na srdce. Verím, že viaceré tieto materiály poznáte a že oni Vás aj inšpirujú do ďalšej služby rodinám.

Ďakujem za pozornosť.

1. Porov.: <http://www.catholicnews.com/data/stories/cns/1402050.htm> [↑](#footnote-ref-1)
2. Dostupné sú v tu: <http://www.lumen.sk/relacie/moderovane-relacie/teologia-tela.html> [↑](#footnote-ref-2)